Ismail Sabri terima kunjungan hormat Blinken
KUALA LUMPUR: Perdana Menteri Datuk Seri Ismail Sabri Yaakob semalam menerima kunjungan hormat Setiausaha Negara Amerika Syarikat (AS) Antony J Blinken di pejabatnya di bangunan Parlimen di sini. Ismail Sabri dan Blinken mengadakan pertemuan kira-kira setengah jam bermula 2.30 petang. Turut hadir Menteri Luar Datuk Seri Saifuddin Abdullah. Blinken tiba di Malaysia malam Selasa lalu untuk memulakan lawatan kerja dua hari ke negara ini dan Kuala Lumpur adalah persinggahan kedua Blinken sempena lawatannya ke tiga negara Asia Tenggara. AS mula menjalin hubungan diplomatik dengan Malaysia pada 1957. Washington dan Kuala Lumpur kemudian meningkatkan hubungan dua hala kepada Perkongsian Komprehensif pada April 2014. Antara Setiausaha Negara AS yang pernah melawat Malaysia ialah Mike Pompeo pada Ogos 2018, Rex Tillerson (2017), Hillary Rodham Clinton (2010) dan Condoleezza Rice (2006). – Bernama 
See author's posts
